- Marcos
- <
- 14
- >

14
Ngok diꞌs xaꞌ tyen xaꞌ Jesus
(Mt. 26:1-5; Lc. 22:1-2; Jn. 11:45-53)
1 Ndab ti chop wiz sin Pask nde ni chanꞌ pan ngenta lebadur,*14:1 Lebadur jwanꞌ nak ndli ndyobes pan. nde re xaꞌ nak ngwleyꞌ ro nde re xaꞌ jwanꞌ nak maestr nteꞌd ley xkiꞌs Dios, nkwanꞌ xaꞌ mod sa kon yalkwinꞌ kuj xaꞌ Jesús. 2 Nde nchab xaꞌ:
—Na'lid naꞌy lenꞌ wiz ni reꞌ, sa naꞌakxolta re men.
Ti ngol mblo nit naxe'†14:3 Perfum, nit naxeꞌ ncho lad men. dib Jesús
(Mt. 26:6-13; Jn. 12:1-8)
3 Per Jesús nkete yez Betania, liz Simón xaꞌ jwanꞌ mxak yiz tin ndole lepra, laj nzi xaꞌ ro mes, mzin ti ngol ndeno ti bot naksaꞌ ke ndole alabastro,‡14:3 Alabastro ndole ke naksaꞌ bot, jwanꞌ reꞌ ndoxkwaꞌ xaꞌ Egipto, nzoy jwanꞌ naguz nde jwanꞌ nagas. sey nzo nit naxeꞌ napta aceit nardo nde nap toza.§14:3 Yeꞌ reꞌya ngos izyo ndole India, naxeꞌ toz ndyeꞌy nde nap toza. Zyasa mdiꞌs ngol yen bot naksa' ke, mchub ngola yek Jesús. 4 Nde ngo pla xaꞌ nayiꞌ xija, nchab xaꞌ lo ta xaꞌ:
—¿Kwan liy sa taja ntoti ngol nit naxe' ba? 5 Tak ntoyal ntho xa'y nde taꞌy tmi jwanꞌ ndli men gan dib ti linꞌ, nde tmi ya ntaꞌ xa' lo re men prob. Mod re' mdodiꞌs xaꞌ xis ngol.
6 Leꞌ Jesús nchab lo xaꞌ:
—Blaꞌ goꞌ ngol, ¿Kwan liy ta mbez go' lo ngol? Wen nkeli ngol lon. 7 Re men proba thibka nzino goꞌ xaꞌ nde choja wiz ncholaꞌs goꞌ laꞌsto goꞌ xaꞌ toyala; per na na'ndonod go' na dib tyemp. 8 Ngol reꞌ mbli xaꞌ jwan' mbli xaꞌ gan, tak nkenla ngol mblo xa' nit naxe' dib na sen' sin wiz ga's na. 9 Lipa nin lo goꞌ, one ploja tej men diꞌs wen chanꞌ Dios, lo dib nax izyo, noga tej xa' jwanꞌ ta mbli ngol reꞌ, sa telaꞌs men ngol.
Mbyanꞌdiꞌs Judas tayaꞌ xa' Jesús
(Mt. 26:14-16; Lc. 22:3-6)
10 Zyasa Judas Iscariote, ti xaꞌ jwanꞌ nakwent lo re tib sen xinꞌ teꞌd Jesús, ngwa xaꞌ lo re xaꞌ nak ngwleyꞌ ro, sa tayaꞌ xaꞌ Jesús. 11 Senꞌ mbin re xaꞌ nak sin' jwanꞌ reꞌ, ndyen toz xaꞌ, nde mkeꞌyek xaꞌ kix xaꞌ ka Judas. Le' Judas mkwanꞌ mod nyenꞌ xa tayaꞌ xaꞌ Jesús.
Rsyeꞌ Nayon chanꞌ Xaꞌ Nyebeꞌ
(Mt. 26:17-29; Lc. 22:7-23; Jn. 13:21-30; 1 Co. 11:23-26)
12 Wiz ner senꞌ nchal ni ncha xaꞌ pan ngenta lebadur, sen' nchuj xaꞌ mbakxilꞌ lo Pask,*14:12 Pask nak tib ni jwanꞌ ndli xaꞌ par ntelaꞌs xaꞌ xamod mbloꞌte Dios xaꞌ lenꞌ yez Egipto. zyasa re xinꞌ teꞌd Jesús nchab:
—¿Plo ncholaꞌs la ya toxkwan' jwanꞌ wanꞌ lo ni Pask?
13 Nde mtel' Jesús chop xinꞌ teꞌd Xaꞌ, nchab Xaꞌ:
—Wa goꞌ yez sa tya yosib goꞌ ti xaꞌ biꞌ ndano tib ré†14:13 Ré, nak ti yet nde xaꞌ nit. nit. Ptonke goꞌ xis xaꞌ, 14 nde tenꞌ ndob yo sin xaꞌ, tya nyabdiꞌs goꞌ lo xaꞌ nak liz yo, gab goꞌ: “Leꞌ Maestr nyabdiꞌs: ¿Plo taꞌ goꞌ wa rsyeꞌ Xaꞌ kon re xinꞌ teꞌd Xaꞌ lo Pask reꞌ?” 15 Nde xa' loꞌ lo goꞌ ti yo ro chop xtaꞌ gap tenꞌ naksaꞌla; tya toxkwaꞌ goꞌ jwanꞌ wanꞌ. 16 Ngwa rop xaꞌ nak xinꞌ teꞌd Jesús, mzin xaꞌ lenꞌ yez nde xata nchab Jesús lo xaꞌ, ta ngoka nde tya mtoxkwaꞌ xaꞌ jwanꞌ wa xaꞌ lo Pask.
17 Nde senꞌ mbla yalꞌ, mzin Jesús kon re tib sen xinꞌ teꞌd Xaꞌ tya. 18 Nde senꞌ mblatob re xaꞌ ro mes, laj nzi ya xaꞌ, Jesus nchab lo xa':
—Lipa nin lo goꞌ, xij goꞌ reꞌ nzo tib xaꞌ jwanꞌ ndob yanon, xaꞌ ya tayan'.
19 Zyasa ndolo ngo nabil lazoꞌ re xaꞌ nde nchab xa' lo ta xa':
—¿Cho nay?
20 Leꞌ Jesús mkab, nchab Xa':
—Xij re tib sen goꞌ reꞌ, nzo tib goꞌ jwanꞌ thipta ndo gaz pan naꞌ lenꞌ yen na, xaꞌ yay. 21 Liga leꞌ Xinꞌ Mbiꞌ nakiꞌnka gaj Xaꞌ, jwan' xa nchabka lo xki's Dios, per ¡nalat toz nya mbi' jwanꞌ tayaꞌ Xinꞌ Mbiꞌ mbyeꞌd lo izyo reꞌ! Wen toz nda mbiꞌ ya tez naꞌngalta xaꞌ.
22 Nde laj nzi ya re xaꞌ, mxen Jesús pan nde mbli leyꞌ Xaꞌy, nde mchix Xa'y, mdaꞌ Xaꞌy lo re xinꞌ teꞌd Xaꞌ, nchab Xaꞌ:
—Bda goꞌy, jwanꞌ reꞌ nak belꞌ na.
23 Nde mxen Jesus jwanꞌ nzo nit ub, nde ngolo mdaꞌ Xaꞌ dyux lo Dios, mdaꞌ Xaꞌy lo re xinꞌ teꞌd Xaꞌ, nde ngu' reta xa'y. 24 Nde nchab Jesús:
—Jwanꞌ reꞌ nak ren na, jwan' mda' nakub Dios xkiꞌs Xaꞌ, ren reꞌ xyoy par bro toz men. 25 Lipa nin lo goꞌ na'gutra na nit ub re' tedib gob, axta kebeꞌ gun nit ub kub ten' nyebeꞌ Dios.
Jesús ndej xa kala's Pey
(Mt. 26:30-35; Lc. 22:31-34; Jn. 13:36-38)
26 Senꞌ ngolo mbilꞌ xaꞌ salmo, mbroꞌ xaꞌ nda xaꞌ yek yi' Olib. 27 Zyasa nchab Jesús lo re xa':
—Nayal' re' ta'b go' xgab go' lon, tak lo xkiꞌs Dios nchab: “Guj na Xaꞌ ndowa mbakxilꞌ nde ryaꞌs reta mbakxilꞌ.”‡14:27 Zacarías 13:7 28 Lo senꞌ ngolo ryoxban na, ner na siblo lo goꞌ sin na Galilea.
29 Zyasa Pey nchab lo Jesús:
—¡Tenye reta xaꞌ ta'b xa' xgab xa' loa, na naꞌlit nay!
30 Leꞌ Jesús nchab lo Pey:
—Lipa nin loa le' lu, nayalꞌ reꞌ, senꞌ tera' kwez ngidteꞌ mbrop gob, lu mbyon la gob gab la, na'nzolot la na.
31 Leꞌ Pey masraꞌ mdosaꞌ nchab Pey:
—Te'nye mbij xa' na, na'lat na lu.
Noga reta xa' taga' nchab xaꞌ.
Jesús mdodiꞌsno Dios tenꞌ nak Getsemaní
(Mt. 26:36-46; Lc. 22:39-46)
32 Ngolo jwanꞌna, nda xaꞌ tenꞌ ndole Getsemaní, nde nchab Jesús lo re xinꞌ teꞌd Xaꞌ:
—Ncheta bre goꞌ, laja na nda todiꞌsno Dios.
33 Nde mbeꞌ Jesús Pey, Jakob nde Juan, nde ngonabil lazoꞌ Jesús, narax mxak Xaꞌ. 34 Nde nchab Xaꞌ:
—Nabil toz nzo lazoꞌn, axta gaj na; ncheta byanꞌ goꞌ nde brena goꞌ.
35 Mde Jesús tud tya, mdoxub Xaꞌ mdinꞌ yek Xaꞌ izyo, nde mna'b Xaꞌ lo Dios, nyenꞌ cho toyal na'rita Xaꞌ lo yalti. 36 Nchab Xaꞌ:
—¡Pay, Xud na! reta jwanꞌ toyal lia; nata'd la diꞌs rid na lo re yalti reꞌ, per nagaktay xa ncholas na, gaka xa ncholaꞌs la.
37 Zyaga mbere Jesús nde ngosi'b Jesús re xaꞌ, nzi yat xaꞌ; nde nchab Jesus lo Pey:
—Simón, ¿cho naxyat la? ¿Cho nek ti hor na'xekta la tyobnaa? 38 Brena goꞌ nde ptodiꞌsno goꞌ Dios, sa na'tokil'ta maxuꞌ goꞌ; xbin men liga ndosaꞌy, per belꞌ men na'xektay.
39 Ngwa todiꞌsno Jesús Dios tedib gob, le'ga re diꞌs ya nchab Xaꞌ. 40 Senꞌ mbere Jesus, bere ngosi'b Xaꞌ re xinꞌ teꞌd Xaꞌ nzi yat re xa', tak xekta ngudlo xaꞌ ncho mkalꞌ nde nanyet xaꞌ kwan kab xaꞌ lo Jesús. 41 Lo ngoxo'b byon gob mbere Jesús, nchab Xaꞌ:
—¿Cho tatka nzi yat goꞌ nde nzi roxkwen goꞌ? ¡mney! mzin hor, naya taya' xa' Xinꞌ Mbiꞌ lo yaꞌ re men nzob xkenꞌ. 42 Goche goꞌ sa ndan', tak gax la nde xaꞌ jwanꞌ tayaꞌn.
Mxen xaꞌ Jesús
(Mt. 26:47-56; Lc. 22:47-53; Jn. 18:2-11)
43 Laj benꞌ ndotodiꞌs Jesús, mzin Judas, ti xaꞌ jwanꞌ nakwent lo re tib sen xinꞌ teꞌd Jesus, ndeno xaꞌ bro toz men, kon espad nde ya, reta xaꞌ reꞌ mtelꞌ re xaꞌ nak ngwleyꞌ ro, re maestr ndlo' ley xkiꞌs Dios nde re xaꞌ jwanꞌ nak sinꞌ lo men Israel. 44 Tak xaꞌ jwanꞌ tayaꞌ Jesús, mbyanꞌdiꞌsla xaꞌ lo reta men ndano xaꞌ, nchab xaꞌ:
—Xaꞌ jwanꞌ tan chut lad kwat na, Xaꞌ yay; tyen goꞌ Xaꞌ nde nata'd goꞌ diꞌs lyaꞌ Xaꞌ.
45 Nde senꞌ mzin Judas, zyaga mbike xaꞌ gax lo Jesús nde nchab xaꞌ:
—¡Maestr, maestr!
Nde mdaꞌ xaꞌ chut kwat Jesús. 46 Zyasa reta xa' ya mblo' ya xa' nde mxen xaꞌ Jesús.
47 Per ti xaꞌ jwanꞌ ndo tya, mbloꞌte xaꞌ espad, mchoꞌ xaꞌ nza ti xaꞌ jwanꞌ nak sinꞌ lo mbol nglweyꞌ ro. 48 Leꞌ Jesús mkab, nchab Xaꞌ:
—¿Xaja men ndexen ti wan'na nde go' kon espad nde kon ya ndexen goꞌ na? 49 Reta wiz mdon xij goꞌ mbloꞌn xkiꞌs Dios tenꞌ ndob yodoꞌ, nde na'ndenta goꞌ na; per taga gaka, sa ak jwanꞌ nchab lo xkiꞌs Dios.
50 Zyasa reta xa' nak xinꞌ teꞌd Jesús, mxonꞌ xaꞌ, mblaꞌ xaꞌ Jesús.
Ti mbyo yenꞌ mxonꞌ
51 Per ngo ti mbyo yenꞌ mdonke xis Jesús, benꞌ tib ble lar nachal or; nde mxen xa' or. 52 Le' mbyo ya mbla'r lar nachal or, tata cheyꞌ or mxonꞌ or.
Mzino xaꞌ Jesús lo re xaꞌ nak sinꞌ
(Mt. 26:57-68; Lc. 22:54-55,63-71; Jn. 18:12-14,19-24)
53 Zyasa mzin no xaꞌ Jesús lo mbol ngwleyꞌ ro; nde tya mdyop re xaꞌ nak ngwleyꞌ nyebe', reta xaꞌ jwanꞌ nak sinꞌ lo men Israel nde re xaꞌ jwanꞌ nak maestr ndlo' ley xkiꞌs Dios. 54 Leꞌ Pey tij tij mdonke xaꞌ xis Jesús ngote xaꞌ lo le chan' mbol ngwleyꞌ ro; nde nzo Pedr xij re xaꞌ nkenap yodoꞌ, nzi bis xaꞌ lo ki. 55 Leꞌ re xaꞌ jwanꞌ nak ngwleyꞌ nyebe' nde reta ta nak sinꞌ xaꞌ, nkwanꞌ xaꞌ cho yalke nchap Jesús sa tayaꞌ xaꞌ Jesús lo yalguj, nde nek thib yalke naꞌngasalta xaꞌ . 56 Tenye nar xaꞌ mdej diꞌs kwinꞌ xis Jesús per na'nsal'ta xki's xa'. 57 Zyasa mdoli pla xaꞌ, mdej diꞌs kwinꞌ xis Jesus, nchab xaꞌ:
58 —Mbin náꞌ cheꞌ nchab xaꞌ reꞌ: “Sil na yodoꞌ ta mtoxkwaꞌ ya' mena nde lenꞌ sonta wiz toxkwan tediba jwan' na'toxkwa'da men.”
59 Per nekla ta na'nsal'ta xki's xa' lo jwan' ndej xa'. 60 Zyasa le' mbol ngwleyꞌ ro, mtoli xa' xij re men nzi tya, mna'bdiꞌs xaꞌ lo Jesús nchab xaꞌ:
—¿Cho ngen kwan kab la? ¿Cho li jwanꞌ ta mbez re men reꞌ xisla?
61 Leꞌ Jesús mtow' ro Xa' nde ngen kwan nkab Xaꞌ. Leꞌ mbol ngwleyꞌ ro bere mnabdiꞌs xaꞌ lo Jesús, nchab xaꞌ:
—¿Cho lu nak Crist, Xinꞌ Xa' Nayon?
62 Leꞌ Jesús nchab:
—Nay; nde wiꞌ goꞌ Xinꞌ Mbiꞌ mbyeꞌd lo izyo, tyob Xa' lad ban Dios tenꞌ nzo yalne toz, nde ye'd Xa' xij xkow lo be'.§14:62 Salmos 110:1, Daniel 7:13-14
63 Zyasa leꞌ mbol ngwleyꞌ ro, mched xaꞌ xab xaꞌ, nchab xaꞌ:
—¿Cho kwanra' mas ngembed na' men taꞌ kwent? 64 ¡Mbinla goꞌ, diꞌs xin mni Xaꞌ! ¿Xa ngwiꞌ goꞌ di's ba?
Zyasa reta xaꞌ nchab:
—¡Liga nchap Xaꞌ yalke, ndablo gaj Xaꞌ!
65 Nde pla men ntolo mzuk xa' lo Jesús, mtowꞌ xaꞌ lo Jesús nde mdin xaꞌ Jesús, nchab xaꞌ:
—¡Btej, nyenꞌ cho nkeꞌy choa!
Leꞌ re xaꞌ nkenap yodoꞌ taga mdin xaꞌ Jesús.
Nkalaꞌs Pey nzolo xaꞌ Jesús
(Mt. 26:69-75; Lc. 22:56-62; Jn. 18:15-18,25-29)
66 Leꞌ Pey ndo lo le lad la, tya ndarid tib ngol nge sinꞌ lo mbol ngwleyꞌ ro. 67 Senꞌ mbwi' ngol ndobis Pey lo ki, xe mbwiꞌ ngol lo Pey, nchab ngol:
—No lu mketenke xis Jesús, xaꞌ yez Nazaret.
68 Leꞌ Pey mkalaꞌs, nchab Pey:
—Na'nzolot na Xaꞌ, nanyet na kwan ta mbez la.
Nde mbroꞌte Pey le; zyaga mbil' ngidteꞌ. 69 Leꞌ ngol ya, mbwiꞌ ngol Pey tedib gob, ntolo mtobte nchab ngol lo re xaꞌ nzi tya:
—No xaꞌ reꞌ mketenke xis Jesús.
70 Le' Pey bere mkala's tedib gob. Nde tud la ndatey, re xaꞌ nzi tya bere nchab xaꞌ lo Pey:
—Liga noga lu nak ti xaꞌ ta mketenke xis Jesús; tak men Galilea nak la, nde xaxa ndyodiꞌs re xa' ya taxa ndyodi's la.
71 Zyasa ntolo mni xin Pey nde mke'ro Pey nchab Pey:
—Na'nzolot na mbi' ta ndej goꞌ lon ba!
72 Nde zyaga mbil' ngidteꞌ mbrop gob. Zya mtelaꞌs Pey diꞌs jwanꞌ nchab Jesús lo Pey: “Senꞌ tera gol ngidte' brop gob, leꞌ lu mbyonla gob gab la nanzolot la na.” Nde mte'laꞌs Pey jwanꞌna, mbinꞌ Pey.

- Marcos
- <
- 14
- >

*14:1 14:1 Lebadur jwanꞌ nak ndli ndyobes pan.

†14:2 14:3 Perfum, nit naxeꞌ ncho lad men.

‡14:3 14:3 Alabastro ndole ke naksaꞌ bot, jwanꞌ reꞌ ndoxkwaꞌ xaꞌ Egipto, nzoy jwanꞌ naguz nde jwanꞌ nagas.

§14:3 14:3 Yeꞌ reꞌya ngos izyo ndole India, naxeꞌ toz ndyeꞌy nde nap toza.

*14:12 14:12 Pask nak tib ni jwanꞌ ndli xaꞌ par ntelaꞌs xaꞌ xamod mbloꞌte Dios xaꞌ lenꞌ yez Egipto.

†14:13 14:13 Ré, nak ti yet nde xaꞌ nit.

‡14:27 14:27 Zacarías 13:7

§14:62 14:62 Salmos 110:1, Daniel 7:13-14

© 2025 WBT